钦定古今图书集成/理学汇编/经籍典/第128卷 > 《唐虞稽古建官惟百夏商官倍亦克用乂》
## 钦定古今图书集成/理学汇编/经籍典/第128卷 > 《唐虞稽古建官惟百夏商官倍亦克用乂》

前人

天下之事，古略而今详；天下之官，古寡而今众。圣人
非有意于其间，势则然也。火化之始，燔黍捭豚以为
靡矣。至周而醯醢之属百二十瓮。栋宇之始，茅茨采
椽以为泰矣。至周，九尺之室，山节藻棁。圣人随世而
为之节文，岂得已哉？《周书》曰：“唐虞稽古，建官惟百；夏
商官倍，亦克用乂。”圣人不以官之众寡论治乱者，以
为治乱在德，而不在官之众寡也。《礼》曰：“夏后氏官五
十，商二百，周三百。”官与《周官》异，学者盖不取焉。夫唐
虞建官百，简之至也。夏后氏安能减半而办此？理之
必不然也。孔安国曰：“禹、汤建官二百，不及唐虞之清
要”，荣古而陋今，学者之病也。自夏商观之，则以官百
为清要；自唐虞而上，云鸟纪官之世而观之，则官百
为陋矣。夫岂然哉？愚闻之叔向曰：昔先王议事以制，
不为刑辟，故子产铸《刑书》，而叔向非之。夫子产之刑
书，末世之先务也，然且得罪于叔向，是以知先王之
法简矣。先王任人而不任法，劳于择人而佚于任使，
故法可以简；法可以简，故官可以省。古人有言：“省官
不如省事，省事不如”清心至矣。